Diari Oficial de la Generalitat Valenciana


Sumari del DOGV 2763, del 05-06-1996 (1996/838377)

ORDRE de 12 d'abril de 1996, de la Conselleria d'Agricultura i Medi Ambient, per la qual s'aprova el text refós del Reglament de la Denominació d'Origen Utiel-Requena i el Consell Regulador.
----------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/04/12/(3)/dof/vci/html**

### Dades del document

Número de DOGV
:   2763

Data del DOGV
:   05-06-1996

Secció del DOGV
:   DISPOSICIONS GENERALS

Número del document
:   1996/838377


Data del document
:   12-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 12 d'abril de 1996, de la Conselleria d'Agricultura i Medi Ambient, per la qual s'aprova el text refós del Reglament de la Denominació d'Origen Utiel-Requena i el Consell Regulador.   
La denominació d'origen Utiel-Requena i el consell regulador s'estableixen mitjançant l'Ordre de 19 de maig de 1975, del Ministeri d'Agricultura, d'acord amb el que es disposa en la Llei 25/1970, de 2 de desembre, Estatut de la Vinya, del Vi i dels Alcohols, i en el seu reglament, aprovat per mitjà del Decret 835/1972, de 23 de març.  
Des de la promulgació del reglament esmentat fins als nostres dies, una sèrie de realitats han fet possible adaptar-lo a la nova ordenació legal de l'estat espanyol, principalment al procés de transferències a les comunitats autònomes i a la integració en la Unió Europea.  
Transferides les competències en matèria de denominacions d'origen a la Comunitat Valenciana mitjançant el Reial Decret 4.107/1982, de 29 de desembre, i atés que s'han donat una sèrie de circumstàncies, s'han incorporat diverses modificacions i adaptacions del Reglament a fi d'adaptar aspectes diversos i donar cabuda a nous productes o protegir-ne altres que, malgrat ser característics de la denominació d'origen Utiel-Requena, no estaven recollits en aquell.  
Per tot això, i en virtut de les facultats que tinc atribuïdes,  
ORDENE  
Article únic  
S'aprova el text refós del Reglament de la Denominació d'Origen Utiel-Requena i el Consell Regulador, que es publica en l'annex d'aquesta ordre.  
DISPOSICIó DEROGATòRIA  
Queden derogades les disposicions següents:  
- Ordre de 23 de febrer de 1987 (DOGV núm. 554, de 26.03.87).  
- Ordre de 10 de desembre de 1990 (DOGV núm. 1.470, de 25.01.91).  
- Ordre de 10 d'abril de 1995 (DOGV núm. 2.502, de 08.05.95).  
- Ordre de 6 d'octubre de 1995 (DOGV núm. 2.616, de 31.10.95).  
DISPOSICIONS FINALS  
Primera  
Aquesta ordre es notificarà al Ministeri d'Agricultura, Pesca i Alimentació perquè en prenga coneixement i la ratifique, d'acord amb el que es disposa en el Reial Decret 4.107/1982, de 29 de desembre.  
Segona  
Aquesta ordre i el reglament que aprova vigeixen des de l'endemà de la publicació en el Diari Oficial de la Generalitat Valenciana.  
València, 12 d'abril de 1996  
La consellera d'Agricultura i Medi Ambient  
Maria àngels Ramón-Llin i Martínez  
ANNEX  
Reglament de la Denominació d'Origen Utiel-Requena  
i el Consell Regulador  
CAPíTOL I  
Generalitats  
Article primer  
D'acord amb el que es disposa en la Llei 25/1970, de 2 de desembre, Estatut de la Vinya, del Vi i dels Alcohols; en el reglament d'aquest, aprovat per mitjà del Decret 835/1972, de 23 de març, i en el Reial Decret 4.107/1982, de 29 de desembre, pel qual es transfereixen a la Comunitat Valenciana competències en matèria d'agricultura i pesca, queden protegits per la denominació d'origen Utiel-Requena els vins blancs, rosats, negres, espumosos (mètode tradicional), d'agulla i espumosos aromàtics tradicionalment designats amb aquestes denominacions geogràfiques que reunisquen les característiques definides en aquest reglament i hagen complit en la producció, l'elaboració i la maduració tots els requisits exigits en aquell i en la legislació vigent.  
Article segon  
1. La protecció concedida s'estén al nom de la denominació d'origen i als noms de les subzones, termes, municipis, localitats i llogarets que componen les zones de producció i envelliment.  
2. Amb caràcter general, queda prohibida la utilització en altres vins de noms, marques, termes, expressions i signes que, per similitud fonètica o gràfica amb els protegits, puguen induir a confondre'ls amb els que són objecte d'aquesta reglamentació, fins i tot en el cas que vagen precedits dels termes «tipus», «estil», «soca», «embotellat a...», «amb celler a...» o altres anàlegs. Caldrà ajustar-se en la designació i l'etiquetatge dels vins al que es disposa en els articles 2.1.c, 3.5 i 8 del Reglament CEE 355/1979.  
Article tercer  
La defensa de la denominació d'origen, l'aplicació del reglament, la vigilància del compliment d'aquest, i el foment i control de la qualitat dels vins emparats s'encomanen al Consell Regulador de la Denominació d'Origen, a la Conselleria d'Agricultura i Medi Ambient, i al Ministeri d'Agricultura, Pesca i Alimentació.  
CAPíTOL II  
Producció  
Article quart  
1. La zona de producció dels vins emparats per la denominació d'origen Utiel-Requena està constituïda pels terrenys ubicats en els termes municipals d'Utiel, Requena, Caudete de las Fuentes, Venta del Moro, Villargordo del Cabriel, Fuenterrobles, Camporrobles, Sinarcas i Siete Aguas, tots de la província de València, que el Consell Regulador considere aptes per a la producció de raïm de les varietats que s'indiquen en l'article 5, amb la qualitat necessària per a produir vins de les característiques específiques dels protegits per la denominació.  
2. La qualificació dels terrenys a l'efecte d'inclusió en la zona de producció, la farà el Consell Regulador, i hauran de quedar delimitats en els plànols del Cadastre Vitícola.  
3. Posat cas que el titular del terreny estiga en desacord amb la resolució del Consell, podrà recórrer davant la Conselleria d'Agricultura i Medi Ambient de la Comunitat Valenciana, que resoldrà amb l'informe previ dels organismes tècnics que considere necessaris.  
Article cinqué  
1. L'elaboració de vins protegits es farà exclusivament amb les varietats de raïm Bobal, Tempranillo, Garnatxa, Cabernet Sauvignon i Merlot, per a vins rosats i negres, i les varietats Macabeo, Merseguera, Planta Nova i Chardonnay per als vins blancs i espumosos.  
2. El Consell Regulador fomentarà les plantacions de les varietats Tempranillo, Garnatxa, Cabernet Sauvignon i Merlot, en negres, i Macabeo, Merseguera i Chardonnay, en blanques. El foment de les varietats Cabernet Sauvignon, Merlot i Chardonnay tindrà caràcter de complementarietat. Amb aquesta finalitat, el Consell Regulador vetlarà per la participació d'aquestes tres últimes en els vins al mínim imprescindible. Aquests límits es xifren en un màxim del 12 per cent per a cada una, a fi de no desvirtuar els trets característics dels vins propis de la denominació d'origen.  
3. El Consell Regulador realitzarà els controls que calguen perquè les plantacions de varietats blanques no superen en cap moment el 15 per cent de la superfície de la vinya protegida.  
4. Així mateix, podrà proposar que s'autoritzen noves varietats que, amb els assajos i les experiències previs convenients, es comprove que produeixen mosts de qualitat aptes per a l'elaboració de vins protegits.  
Article sisé  
1. Les pràctiques de cultiu seran les tradicionals que tendisquen a aconseguir les millors qualitats.  
2. La densitat de plantació serà com a mínim de 1.600 ceps per hectàrea i com a màxim de 2.500.  
3. L'esporgada s'efectuarà en cóp o en forma plana (cordó, Gullot doble o simple, o altres ), amb tres o quatre braços i brocades a dues o més gemmes vistes, depenent de les exigències de cada varietat, i sempre que no se supere la quantitat de vint gemmes per cep.  
4. No obstant l'anterior, el Consell Regulador podrà autoritzar l'aplicació de noves pràctiques de conreu, tractaments o faenes que constituïsquen un avanç en la tècnica vitícola i de les quals es comprove que no afecten desfavorablement la qualitat del raïm o del vi produït.  
5. Es prohibeix el reg de vinyes. No obstant això, en els casos compresos en l'article 43 del Decret 835/1972, de 23 de març, i en els articles 2 i 3 del Reial Decret 612/1985, de 6 de març, i quan estiga autoritzat el reg en la forma que es determina en el dit article, el titular de la vinya haurà de comunicar-ho al Consell Regulador, el qual decidirà si el raïm produït es pot dedicar a l'elaboració de vins protegits.  
Article seté  
1. La verema es farà amb la major atenció i es dedicarà exclusivament a l'elaboració de vins protegits el raïm sa amb el grau de maduresa necessari.  
2. El Consell Regulador podrà determinar la data d'iniciació de la verema i acordar normes sobre el ritme de recol·lecció a fi que aquesta s'efectue en consonància amb la capacitat d'absorció dels cellers i també sobre el transport del raïm veremat perquè aquest s'efectue sense deterioració de la qualitat.  
Article vuité  
1. La producció màxima admesa per hectàrea per a les varietats negres serà de 65 quintars mètrics i per a varietats blanques, de 70 quintars mètrics de raïm. Aquest límit podrà ser modificat en determinades campanyes pel Consell Regulador per iniciativa pròpia o a petició dels viticultors interessats, efectuada amb anterioritat a la verema, amb els assessoraments previs i les comprovacions necessàries.  
2. El raïm procedent de parcel·les els rendiments de les quals siguen superiors al límit autoritzat, no podrà ser utilitzat en l'elaboració de vins protegits per aquesta denominació. El Consell Regulador haurà de prendre les mesures de control necessàries per a assegurar el compliment d'aquest precepte.  
Article nové  
Per a l'autorització de noves plantacions, replantacions i reposicions de falles en terrenys o vinyes situats en la zona de producció, serà preceptiu l'informe del Consell Regulador, que determinarà la possibilitat d'inscripció en el registre corresponent.  
CAPíTOL III  
Elaboració  
Article deu  
1. Les tècniques emprades en la manipulació del raïm, el most i el vi, el control de la fermentació i del procés de conservació, tendiran a obtenir productes de màxima qualitat, amb el manteniment de les característiques tradicionals dels tipus de vins emparats per la denominació d'origen.  
2. Per a l'elaboració del vi espumós natural s'utilitzarà el mètode tradicional.  
Article onze  
En la producció de most se seguiran les pràctiques tradicionals, aplicades amb una moderna tecnologia orientada cap a la millora de la qualitat dels vins. S'aplicaran pressions adequades per a extraure el most o del vi i separar-los de les brises, de manera que el rendiment no siga superior a 70 litres de most o vi per cada 100 kilograms de verema. Les fraccions de most o vins obtinguts per pressions inadequades no podran en cap cas ser destinades a l'elaboració de vins protegits. El límit de most o vi per cada 100 kilograms de verema podrà ser modificat excepcionalment en determinades campanyes pel Consell Regulador, per iniciativa pròpia o a petició dels elaboradors interessats, efectuada amb anterioritat a la verema, amb els assessoraments i les comprovacions previs necessaris.  
Article dotze  
En cas que s'efectue alguna de les pràctiques condicionades autoritzades en l'article 46 del Reglament CEE 337/1979, caldrà comunicar-ho al Consell Regulador, el qual dictaminarà, una vegada s'hagen efectuat de la manera establida, si el vi pot ser emparat per la denominació d'origen.  
CAPíTOL IV  
Maduració  
Article tretze  
La zona de producció dels vins de la denominació d'origen Utiel-Requena coincideix amb la zona de producció.  
Article catorze  
1. En els vins emparats per la denominació d'origen Utiel-Requena que siguen sotmesos a maduració, aquesta es farà en els cellers inscrits en el Registre de Cellers de Maduració i tindrà una duració mínima de dos anys en envasos de fusta de roure, comptadors a partir del mes de gener següent al de la verema.  
2. Posat cas que s'empre el sistema de maduració mixt, en roure i botella, els vins hauran de romandre un any en roure sotmesos als trascolaments oportuns.  
3. Per a la utilització de «reserva», el procés de maduració o envelliment haurà d'ajustar-se a les normes següents, segons el tipus de vi:  
Vi negre: maduració en envasos de roure i botella durant un període de 36 mesos com a mínim, amb una duració mínima de maduració en envasos de roure de 12 mesos.  
4. Per a la utilització de «gran reserva» (negre), la maduració serà de 24 mesos com a mínim en envasos de roure, seguida i complementada amb una maduració en botella de 36 mesos, també com a mínim.  
5. Els envasos de fusta que s'utilitzen en aquests processos hauran de ser de roure, amb una capacitat màxima de mil litres.  
6. Siga quina siga la modalitat de maduració, la graduació alcohòlica adquirida estarà compresa entre 12 i 13,5ø per cent en volum.  
CAPíTOL V  
Característiques dels vins  
Article quinze  
1. Els tipus i les característiques dels vins emparats per la denominació d'origen Utiel-Requena són els següents:  
Grau alcohòlic adquirit mínim  
Tipus (% vol.)  
Negre 10  
Rosats 10  
Negres doble pasta 10  
Blancs 10  
Espumosos (mètode tradicional) 11  
D'agulla 10  
Espumosos aromàtics (R.(CEE) 2.332/1992) 7  
2. Els tipus i les característiques dels vins emparats per la denominació d'origen Utiel-Requena diferenciats amb la indicació «superior» són els següents:  
Blancs: procedents de la varietat Macabeo i un grau alcohòlic adquirit comprés entre 10,5 i 12 per cent en volum.  
Rosats: procedents de la varietat Bobal i un grau alcohòlic adquirit comprés entre 10,5 i 12,5 per cent en volum.  
Negres: procedents de les varietats Tempranillo i Garnatxa i un grau alcohòlic adquirit comprés entre 11,5 i 13,5 per cent en volum.  
3. Els tipus i les característiques dels vins emparats per la denominació d'origen Utiel-Requena diferenciats amb la indicació «verema inicial» són els blancs, rosats i negres que, collits en els deu primers dies de la verema, es troben nets i estabilitzats als 40 dies de la collita, presenten una graduació alcohòlica entre 10 i 11,5 per cent en volum i siga la seua gran joventut la causa dels seus especials atributs organolèptics, entre els quals es pot incloure un lleuger despreniment de gas carbònic.  
4. Els vins hauran de presentar les qualitats organolèptiques, analítiques i enològiques característiques d'ells mateixos, especialment quant a color, aroma i sabor. Els que segons el parar del Consell Regulador no reunisquen aquestes característiques no podran ser emparats per la denominació d'origen Utiel-Requena i seran desqualificats en la forma que es preceptua en l'article 36.  
CAPíTOL VI  
Registres  
Article setze  
1. El Consell Regulador durà els registres següents:  
a) Registre de Vinyes  
b) Registre de Cellers d'Elaboració  
c) Registre de Cellers d'Emmagatzematge  
d) Registre de Cellers de Maduració  
e) Registre d'Embotelladors  
2. Les peticions d'inscripció es dirigiran al Consell Regulador, amb l'acompanyament de les dades, els documents i els comprovants que en cada cas requerisquen les disposicions i normes vigents, en els impresos que dispose el Consell Regulador.  
3. El Consell Regulador denegarà les inscripcions que no s'ajusten als preceptes del Reglament o als acords presos pel Consell sobre condicions complementàries de caràcter tècnic que hagen de complir les vinyes i els cellers.  
4. La inscripció en aquests registres no eximeix els interessats de l'obligació d'inscriure's en els registres que, amb caràcter general, estiguen establits i, especialment, en el Registre d'Indústries Agràries.  
Article disset  
1. En el Registre de Vinyes s'inscriuran totes les que estiguen situades en la zona de producció el raïm de les quals es destine a l'elaboració de vins protegits.  
2. En la inscripció figurarà:  
El nom del propietari i, si s'escau, el del masover, parcer, arrendatari, censatari o qualsevol altre titular de senyoriu útil; el nom de la vinya, llogaret i terme municipal on està situada, superfície en producció, varietat o varietats de la vinya i totes les dades que calga per a classificar-la i localitzar-la.  
3. Amb la instància d'inscripció s'acompanyarà un plànol o croquis detallat, segons que determine el Consell Regulador, de les parcel·les objecte d'inscripció i l'autorització de plantació expedida per l'organisme competent.  
Article divuit  
1. En el Registre de Cellers d'Elaboració s'inscriuran tots els que estiguen situats en la zona de producció en els quals es vinifique raïm procedent de vinyes inscrites i els vins dels quals puguen optar a la denominació d'origen.  
2. En la inscripció figurarà:  
El nom de l'empresa, localitat i zona d'emplaçament, característiques, nombre i capacitat dels envasos i maquinària, sistema d'elaboració i totes les dades que calga per a la perfecta identificació i catalogació del celler. Posat cas que l'empresa elaboradora no siga propietària dels locals, es farà constar aquesta circumstància amb indicació del nom del propietari. S'acompanyarà un plànol o croquis a escala convenient on queden reflectits tots els detalls de construcció i instal·lacions.  
3. En aquest registre es diferenciaran les instal·lacions que elaboren vi espumós natural.  
Article dinou  
En el Registre de Cellers d'Emmagatzematge s'inscriuran tots els que estiguen situats en la zona de producció que es dediquen exclusivament a l'emmagatzematge de vins emparats per la denominació d'origen.  
En la inscripció figuraran les dades a què es fa referència en l'article 18.  
Article vint  
1. En el Registre de Cellers de Maduració s'inscriuran tots els que estiguen situats en la zona de maduració i que es dediquen exclusivament a la maduració de vins amb denominació d'origen o amb dret a aquesta.  
En la inscripció figuraran les dades a què es fa referència en l'article 18.  
2. Els locals o cellers destinats a la maduració o l'envelliment hauran d'estar lliures de trepidacions, amb temperatura constant i fresca durant tot l'any, i amb un estat higromètric i ventilació adequats, a més de la resta de requisits que s'estime necessaris perquè el vi adquirisca les característiques privatives d'Utiel-Requena.  
3. Els cellers inscrits hauran de tenir unes existències mínimes de 500 hectolitres en procés de maduració i posseiran els vasos necessaris per a contenir-les.  
Article vint-i-u  
1. En el Registre d'Embotelladors s'inscriuran els cellers que, a més de situats en la zona de producció i maduració, figuren com a embotelladors en el Registre del Servei de Defensa contra Fraus.  
2. Així mateix, s'inscriuran els embotelladors que, encara que es troben situats fora de la zona de producció i maduració, estiguen autoritzats per a embotellar vins amb denominació d'origen Utiel-Requena.  
Article vint-i-dos  
En els registres corresponents es diferenciaran amb caràcter censal o estadístic les instal·lacions que comercialitzen vi protegit en l'estranger i complisquen la legislació vigent en aquesta matèria.  
Article vint-i-tres  
Serà condició indispensable per a la inscripció d'un celler en el registre corresponent que la construcció d'aquest permeta la perfecta separació dels vins procedents de raïms emparats dels que no gaudisquen d'aquesta circumstància, alhora que queden perfectament identificats en tot moment.  
Article vint-i-quatre  
1. Per a la vigència de les inscripcions en els corresponents registres, serà indispensable complir en tot moment els requisits que s'imposen en aquest capítol i caldrà comunicar al Consell qualsevol variació que afecte les dades subministrades en la inscripció, quan aquesta es produïsca.  
2. El Consell Regulador efectuarà inspeccions periòdiques per comprovar l'efectivitat de tot el que es disposa en el paràgraf anterior. En conseqüència, el Consell Regulador podrà suspendre o anul·lar les inscripcions quan els titulars d'aquestes no s'atinguen a les prescripcions.  
3. Totes les inscripcions en els diferents registres seran renovades en el termini i forma que determine el Consell Regulador.  
CAPíTOL VII  
Drets i obligacions  
Article vint-i-cinc  
1. Només les persones naturals o jurídiques que tinguen inscrits, en els registres indicats en l'article 16, les seues vinyes o instal·lacions, podran produir raïm amb destinació a l'elaboració de vins emparats, o elaborar o envellir vins que hagen de ser protegits per la denominació.  
2. Sols pot aplicar-se la denominació d'origen Utiel-Requena als vins procedents de cellers inscrits en els registres corresponents, que hagen estat produïts i elaborats conformement amb les regles exigides en aquest reglament i que reunisquen les condicions enològiques i organolèptiques que han de caracteritzar-los.  
3. El dret a l'ús de la denominació d'origen en propaganda, publicitat, documentació o etiquetes és exclusiu de les firmes inscrites en el registre corresponent.  
4. Pel mer fet de la inscripció en els registres corresponents, les persones naturals o jurídiques inscrites queden obligades al compliment de les disposicions d'aquest reglament i dels acords que, dins de les seues competències, dicten la Conselleria d'Agricultura i Medi Ambient de la Comunitat Valenciana, el Ministeri d'Agricultura, Pesca i Alimentació, i el Consell Regulador, com també a satisfer les exaccions que els corresponguen.  
Article vint-i-sis  
Es faculta el Consell Regulador per a autoritzar, sempre que això no cause perjudici a la denominació d'origen, l'elaboració de mosts, sangries i vermuts, entre altres, als cellers inscrits en els registres de la denominació d'origen, sempre que aquesta elaboració represente una activitat secundària i que els mosts o vins emprats tinguen en tot cas dret a la denominació d'origen Utiel-Requena. A l'efecte de comercialització, aquests productes no queden acollits a la denominació d'origen.  
Article vint-i-set  
Els noms amb què figuren inscrits els cellers en els registres de cellers i els altres emparats per aquests a què fa referència l'article anterior, i també les marques, els símbols, els emblemes, les llegendes publicitàries o qualsevol altre tipus de propaganda que s'utilitze, aplicats als vins protegits per la denominació que regula aquest reglament, no podran ser emprats per cap concepte, ni tan sols per part dels mateixos titulars, en la comercialització d'altres vins o begudes derivades de vi, excepte quan el Consell Regulador, a petició de l'interessat, entenga que l'aplicació d'aquests noms no pot causar perjudici als vins emparats.  
Article vint-i-vuit  
El Consell Regulador queda facultat per a prendre els acords necessaris en cada campanya. Podrà fixar preus per al raïm i els vins objecte d'aquestes transaccions, a fi que siga absorbida la collita.  
Article vint-i-nou  
1. En les etiquetes dels vins embotellats figurarà obligatòriament de manera destacada el nom de la denominació d'origen, a més de les dades que, amb caràcter general, es determinen en la legislació aplicable.  
2. La indicació d'altres termes relatius a subzones, varietats, edat, envelliment, etc. s'ajustarà al que es disposa en aquest reglament i en la legislació vigent.  
3. Abans de la posada en circulació d'etiquetes, aquestes hauran de ser autoritzades pel Consell Regulador, a l'efecte que es menciona en aquest reglament. Serà denegada l'aprovació d'aquelles etiquetes que, per qualsevol causa, puguen donar lloc a confusió en el consumidor. També podrà ser anul·lada l'autorització d'una ja concedida anteriorment, quan hagen variat les circumstàncies a les quals s'al·ludeix en l'etiqueta de la firma propietària.  
4. Qualsevol que siga el tipus d'envàs en què s'expedisquen els vins per al consum, aniran provists de marxamos de garantia, etiquetes o contraetiquetes numerades, expedits pel Consell Regulador, que hauran de ser col·locats en el celler mateix, d'acord amb les normes que determine el Consell Regulador i sempre de manera que no permeten una segona utilització.  
5. El Consell Regulador adoptarà i registrarà un emblema com a símbol de la denominació d'origen, que haurà de ser conformat per la Conselleria d'Agricultura i Medi Ambient.  
Així mateix, el Consell Regulador podrà fer obligatori que en l'exterior dels cellers inscrits i en lloc destacat figure una placa que al·ludisca a aquesta condició.  
Article trenta  
1. Tota expedició de most, vi o qualsevol altre producte del raïm o subproducte de la vinificació que circule dins de la zona de producció haurà d'anar acompanyada de la documentació corresponent establida en el Reial Decret 403/1986, de 21 de febrer (BOE núm. 49, de 26.02.86) i l'Ordre Ministerial de 28 de febrer de 1986 (BOE núm. 53, de 03.03.86). Quan el producte que es transporte estiga protegit per la denominació d'origen que es regula en aquest reglament, la documentació s'estendrà per quadruplicat i se'n remetrà un exemplar al Consell Regulador.  
2. L'expedició dels productes a què es fa referència en el paràgraf anterior que tinga lloc entre firmes inscrites, haurà d'anar acompanyada, a més, per un volant de circulació entre cellers, expedit pel Consell Regulador, en la forma que aquest determine, amb anterioritat a l'execució.  
Aquest volant pot ser substituït per la cèdula de circulació diligenciada pel Consell Regulador.  
Article trenta-u  
1. L'embotellament de vins emparats per la denominació d'origen Utiel-Requena, en territori nacional, haurà de ser realitzat en els cellers inscrits autoritzats pel Consell Regulador. En cas contrari, el vi perdrà el dret a l'ús de la denominació.  
2. Els vins emparats per la denominació d'origen Utiel-Requena únicament poden circular i ser expedits pels cellers inscrits o autoritzats, en els tipus d'envàs que no perjudiquen la seua qualitat o prestigi, i aprovats pel Consell Regulador.  
Article trenta-dos  
1. El Consell Regulador fixarà, per a cada campanya, les quantitats de cada tipus de vi emparat per la denominació d'origen que podrà ser expedit per cada firma inscrita en els registres de cellers, d'acord amb les quantitats de raïm adquirit, les existències de campanyes anteriors i les adquisicions de vins o mosts a altres firmes inscrites.  
2. De les existències de vi en envelliment, el Consell Regulador en lliurarà certificats en què es farà constar aquesta qualitat, i podrà autoritzar distintius especials en les etiquetes. Així mateix, podrà autoritzar la consignació de l'anyada en les etiquetes, quan estiga adequadament controlada pel Consell.  
Article trenta-tres  
1. L'exportació a granel de vins emparats per la denominació d'origen es realitzarà en els seus envasos definitius, que hauran de dur els segells i marxamos de garantia en la forma que determine el Consell Regulador.  
2. Si calguera fer el transvasament del vi en el trajecte de cellers d'origen a destinació, el Consell Regulador donarà les normes per a efectuar-lo, a fi que en tot cas quede garantida la puresa del producte, i alçarà l'acta corresponent o la diligència en el certificat d'origen que acompanya la mercaderia.  
3. Per garantir l'ús adequat de la denominació d'origen dels vins que s'exporten a granel i s'embotellen en l'estranger, el Consell Regulador prendrà les mesures de control que crega pertinents.  
Article trenta-quatre  
1. Qualsevol expedició de vi emparat per la denominació d'origen amb destinació a l'estranger haurà d'anar acompanyada, a més del corresponent certificat d'anàlisi, del certificat de denominació d'origen expedit pel Consell Regulador. No es podrà despatxar per la duana aquesta expedició a l'exportació en absència d'aquests certificats.  
2. En les expedicions de vi amb destinació al mercat nacional, el segellament per part del Consell Regulador de la cèdula de circulació tindrà els mateixos efectes que el certificat d'origen.  
Article trenta-cinc  
Les declaracions d'existències, collita i producció es regularan segons les normes generals vigents en l'àmbit de la Unió Europea i la legislació nacional pròpia. No obstant això:  
1. A fi de poder controlar la producció, l'elaboració i les existències, com també les qualitats tipus i tot allò que calga per a poder acreditar l'origen i la qualitat dels vins, les persones físiques o jurídiques titulars de les vinyes i els cellers estaran obligades a presentar les declaracions següents:  
a) Totes les firmes inscrites en el Registre de Vinyes presentaran, una vegada conclosa la recol·lecció i sempre abans del 30 de novembre de cada any, una declaració de la collita obtinguda en cada una de les vinyes inscrites, amb indicació de la destinació del raïm i, en cas de venda, el nom del comprador. Si es produeixen diversos tipus de raïm, hauran de declarar la quantitat obtinguda de cada una d'elles.  
b) Totes les firmes inscrites en el Registre de Cellers d'Elaboració hauran de declarar, abans del 30 de novembre, la quantitat de most i vi obtingut, diferenciat en els diversos tipus que elabore, i hauran de consignar la procedència del raïm i la destinació dels productes que venga, amb indicació del comprador i la quantitat. Mentre tinguen existències, hauran de declarar mensualment les vendes efectuades.  
c) Les firmes inscrites en el Registre de Cellers d'Emmagatzematge i Envelliment presentaran, dins dels deu primers dies de cada mes, una declaració d'entrada i eixida de productes del mes anterior, amb indicació de la procedència dels vins adquirits. En tot cas, es distingiran els diferents tipus de vi i les firmes inscrites en el Registre de Cellers d'Envelliment presentaran per separat la corresponent a aquests vins.  
2. De conformitat amb el que es preveu en la legislació vigent, es faran les declaracions de collites amb finalitat merament estadística, cosa per la qual no podran facilitar-se ni publicar-se més que en forma numèrica, sense cap referència de caràcter individual. Qualsevol infracció d'aquesta norma per part del personal adscrit al Consell Regulador serà considerada com a falta molt greu.  
Article trenta-sis  
1. Tot el raïm, most o vi que per qualsevol causa presente defectes, alteracions sensibles o en la producció del qual s'hagen incomplit els preceptes d'aquest reglament o els preceptes d'elaboració assenyalats en la legislació vigent, serà desqualificat pel Consell Regulador, cosa que implicarà la pèrdua de la denominació d'origen o del dret a aquesta, en el cas de productes no definitivament elaborats.  
Així mateix, es considerarà desqualificat qualsevol producte obtingut per mescla amb un altre prèviament desqualificat.  
2. La desqualificació dels vins podrà ser realitzada pel Consell Regulador en qualsevol fase de la producció, elaboració, envelliment o comercialització, i a partir de la iniciació de l'expedient de desqualificació hauran de romandre en envasos independents i adequadament retolats sota control del Consell Regulador, que, en la seua resolució, determinarà la destinació del producte desqualificat, el qual en cap cas no podrà ser transferit a un altre celler inscrit.  
CAPíTOL VIII  
El Consell Regulador  
Article trenta-set  
1. El Consell Regulador és un organisme integrat en la Conselleria d'Agricultura i Medi Ambient de la Comunitat Valenciana, amb atribucions decissòries en totes les funcions que se li encomanen en els articles 98 i 101 de la Llei 25/1970.  
2. El seu àmbit de competència, sense perjudici del que s'estableix en l'article 39, estarà determinat:  
a) Territorialment, per la respectiva zona de producció i envelliment.  
b) Per raó dels productes, pels protegits per la denominació en qualsevol de les fases de producció, elaboració, envelliment i comercialització.  
c) Per raó de les persones, per les inscrites en els diferents registres.  
Article trenta-vuit  
És missió principal del Consell Regulador aplicar els preceptes d'aquest reglament i vetlar pel compliment d'aquella altra legislació vigent que hi siga d'aplicació, en virtut de les competències transferides a la Conselleria d'Agricultura i Medi Ambient de la Comunitat Valenciana.  
Article trenta-nou  
El Consell Regulador queda expressament autoritzat per a vigilar el moviment de raïm, mosts i vins no protegits per la denominació d'origen que s'elaboren, es comercialitzen o que transiten dins de la zona de producció. Donarà compte de les incidències d'aquest servei a la Conselleria d'Agricultura i Medi Ambient de la Comunitat Valenciana i li remetrà còpies de les actes que es produïsquen, sense perjudici de la intervenció dels organismes competents en aquesta vigilància.  
Article quaranta  
1. El Consell Regulador estarà constituït per:  
a) Un president, designat per la Conselleria d'Agricultura i Medi Ambient de la Comunitat Valenciana a proposta del Consell Regulador.  
b) Un vicepresident, en representació de la Conselleria d'Indústria i Comerç, designat per aquesta.  
c) Set vocals en representació del sector vitícola, titulars de vinyes inscrites en el Registre de Vinyes del Consell Regulador.  
d) Set vocals en representació dels sectors vinícola i exportador.  
e) Dos vocals en representació de la Conselleria d'Agricultura i Medi Ambient amb coneixements especials en viticultura i enologia, designats per aquesta.  
2. La designació de vocals del Consell Regulador es realitzarà d'acord amb el Reial Decret 2.004/1979, de 13 de juliol.  
3. Per cada un dels càrrecs de vocals del Consell Regulador es designarà un suplent, elegit de la mateixa forma que el titular.  
4. Els càrrecs de vocals seran renovats cada quatre anys i podran ser reelegits.  
5. En cas de cessament d'un vocal per qualsevol causa, se'n designarà un substitut segons la forma establida.  
6. El termini per a la presa de possessió dels vocals serà, com a màxim, d'un mes, comptador des de la data de designació.  
7. Causarà baixa el vocal que, durant el període de vigència del seu càrrec, siga sancionat per infracció greu en les matèries que regula aquest reglament, personalment o la firma a què pertanya. Igualment, causarà baixa a petició de l'organisme que el va elegir o per absència injustificada a tres sessions consecutives o deu alternes, o per causar baixa en els registres de la denominació d'origen.  
Article quaranta-u  
1. Les persones elegides de la forma que es determina en l'article anterior hauran d'estar vinculades als sectors que representen, directament o per ser directius de societats que es dediquen a les activitats que han de representar. No obstant això, una mateixa persona natural o jurídica inscrita en diversos registres no podrà tenir representació doble en el Consell, una en el sector vitícola i una altra en els sectors vinícola o exportador, ni directament ni a través de firmes filials o socis d'aquestes.  
2. El president del Consell Regulador rebutjarà les propostes de nomenament que recaiguen en persones les activitats de les quals no corresponguen al sector que han de representar. En aquest cas, es procedirà a una nova designació de la forma establida.  
Article quaranta-dos  
1. Al president correspon:  
1) Representar el Consell Regulador. Aquesta representació podrà delegar-la de manera expressa en els casos que calga.  
2) Fer complir les disposicions legals i reglamentàries.  
3) Administrar els ingressos i fons del Consell Regulador i ordenar els pagaments.  
4) Convocar i presidir les sessions del Consell, assenyalar l'ordre del dia, sotmetre a la decissió d'aquell els assumptes de la seua competència i executar els acords presos.  
5) Organitzar el règim interior del Consell.  
6) Contractar, suspendre o renovar el personal del Consell Regulador, amb l'acord previ d'aquest.  
7) Organitzar i dirigir els serveis.  
8) Informar els organismes superiors de les incidències que es produïsquen en la producció i el mercat.  
9) Remetre a la Conselleria d'Agricultura i Medi Ambient de la Comunitat Valenciana i al Ministeri d'Agricultura, Pesca i Alimentació, segons escaiga, els acords que, per a compliment general, prenga el Consell en virtut de les atribucions que li confereix aquest reglament i els que, per la seua importància, estime que aquells han de conéixer.  
10) Les altres funcions que el Consell acorde o que li encomane la Conselleria d'Agricultura i Medi Ambient de la Comunitat Valenciana i el Ministeri d'Agricultura, Pesca i Alimentació.  
2. La duració del mandat del president serà de quatre anys i podrà ser reelegit.  
3. El president cessarà: quan expire el termini del seu mandat, a petició pròpia, una vegada acceptada la seua dimissió, o per decisió de la comunitat autònoma, amb la incoació prèvia d'expedient.  
4. En cas de cessament o defunció, el Consell Regulador, en el termini d'un mes, proposarà a la Conselleria d'Agricultura i Medi Ambient de la Comunitat Valenciana la designació d'un nou president d'acord amb l'article 40.1.a.  
5. Les sessions del Consell Regulador en què s'estudie la proposta de nou president seran presidides pel funcionari de la Conselleria d'Agricultura i Medi Ambient de la Comunitat Valenciana que designe aquest organisme.  
Article quaranta-tres  
1. El Consell es reunirà quan el convoque el president, per iniciativa pròpia o a petició de la meitat dels vocals, i serà obligatori celebrar sessió, almenys, una vegada al trimestre.  
2. Les sessions del Consell Regulador es convocaran amb quatre dies d'antelació, almenys, i caldrà acompanyar a la citació l'ordre del dia per a la reunió, prèviament assenyalat. En cas de necessitat, quan així ho requerisca la urgència de l'assumpte a criteri del president, se citarà els vocals per telegrama amb vint-i-quatre hores d'anticipació, com a mínim. En tot cas, el Consell quedarà vàlidament constituït quan estiguen presents la totalitat dels seus membres i així ho acorden per unanimitat.  
3. Quan un titular no puga assistir ho notificarà al Consell Regulador i al suplent perquè el substituïsca.  
4. Els acords del Consell Regulador es prendran per majoria de membres presents i per a la validesa d'aquests caldrà que estiguen presents més de la meitat dels que componen el Consell. El president tindrà vot de qualitat.  
5. Per a resoldre qüestions de tràmit o en els casos en què s'estime necessari, podrà constituir-se una comissió permanent que estarà formada pel president i dos vocals titulars, l'un del sector vinicultor i l'altre del sector viticultor o exportador, designats pel ple de l'organisme. En la sessió en què s'acorde la constitució d'aquesta comissió permanent, s'acordaran també les missions específiques que siguen de la seua competència i les funcions que exercirà. Totes les resolucions que prenga la Comissió Permanent seran comunicades al Ple del Consell Regulador en la primera sessió que se celebre.  
Article quaranta-quatre  
1. Per al compliment de les seues finalitats, el Consell Regulador disposarà del personal necessari d'acord amb les plantilles aprovades pel Consell Regulador i que figuraran dotades en el pressupost d'aquest.  
2. El Consell tindrà un secretari designat pel mateix Consell a proposta del president, del qual dependirà directament, i que tindrà com a comeses específiques les següents:  
a) Preparar els treballs del Consell i tramitar l'execució dels seus acords.  
b) Assistir a les sessions amb veu però sense vot, cursar les convocatòries, alçar les actes i custodiar els llibres i documents del Consell.   
c) Els assumptes relatius al règim interior de l'organisme, tant de personal com administratiu.  
d) Les funcions que li encomane el president relacionades amb la preparació i l'instrumentació dels assumptes de la competència del Consell.  
3. Per a les funcions tècniques que té encomanades el Consell disposarà dels serveis tècnics necessaris, la direcció dels quals recaurà en un tècnic competent.  
4. Per als serveis de control i vigilància disposarà de veedors propis. Aquests veedors seran designats pel Consell Regulador i habilitats pel Servei de Defensa contra Fraus i Assajos i Anàlisis Agrícoles, en sol·licitud tramitada a través de la Conselleria d'Agricultura i Medi Ambient de la Comunitat Autònoma Valenciana, amb les atribucions inspectores següents:  
a) Sobre les vinyes ubicades en la zona de producció.  
b) Sobre els cellers situats en les zones de producció i envelliment.  
c) Sobre el raïm i els vins en les zones de producció i envelliment.  
d) Sobre els vins protegits en tot el territori nacional.  
5. El Consell Regulador podrà contractar, per a efectuar treballs urgents, el personal necessari, sempre que tinga aprovada en el pressupost dotació per aquest concepte.  
6. A tot el personal del Consell, tant de caràcter fix com eventual, li serà d'aplicació la legislació laboral.  
Article quaranta-cinc  
1. El Consell establirà un comité de qualificació de vins, format per cinc experts com a mínim i un delegat del president del Consell, que tindrà com a comesa informar sobre la qualitat dels vins que siguen destinats al mercat, tant nacional com estranger. Aquest comité podrà disposar dels assessoraments tècnics que estime necessaris.  
2. El president del Consell, a la vista dels informes del Comité, resoldrà allò que procedisca i, si s'escau, la desqualificació del vi de la forma prevista en l'article 36. La resolució del president del Consell, en cas de desqualificació, tindrà caràcter provisional durant els deu dies següents. Si en aquest termini l'interessat sol·licita la revisió de la resolució, aquesta passarà al Ple del Consell Regulador perquè resolga allò que siga procedent. Si en aquest termini no se sol·licita aquesta revisió, la resolució del president es considerarà ferma.  
Contra les resolucions del president o la del Consell Regulador, si s'escau, es podrà recórrer en alçada davant la Conselleria d'Agricultura i Medi Ambient de la Comunitat Valenciana.  
3. El Consell Regulador dictarà les normes per a la constitució del Comité de Qualificació.  
Article quaranta-sis  
1. El finançament de les obligacions del Consell s'efectuarà amb els recursos següents:  
1) Amb el producte de les exaccions parafiscals que es fixen en l'article 91 de la Llei 25/1979, a les quals s'aplicaran els tipus següents:  
a) el 0,2% de l'exacció sobre plantacions;  
b) el 0,75% de l'exacció sobre productes emparats;  
c) la taxa que corresponga per expedició de certificats o visat de factures i el doble del preu de cost sobre els marxamos o les contraetiquetes.  
Els subjectes passius de cada una de les exaccions són: de l'a), els titulars de les plantacions inscrites; de la b), els titulars dels cellers inscrits que expedisquen vi al mercat; i de la c), els titulars de cellers inscrits que sol·liciten certificats, de visats de factures, o que adquirisdquen marxamos o contraetiquetes.  
2) Les subvencions, llegats i donatius que reben.  
3) Les quantitats que pogueren percebre's en concepte d'indemnitzacions per danys i perjudicis ocasionats al Consell o als interessos que representa.  
4) Els béns que constitueixen el seu patrimoni i els productes o la venda d'aquest.  
2. La Conselleria d'Agricultura i Medi Ambient de la Comunitat Valenciana podrà variar els tipus impositius fixats en aquest article, a proposta del Consell Regulador, quan les necessitats pressupostàries del Consell així ho exigisquen.  
3. La gestió dels ingressos i les despeses que figuren en els pressupostos correspon al Consell Regulador.  
4. La fiscalització de les operacions econòmiques del Consell Regulador i de la comptabilitat, l'efectuarà la Intervenció corresponent, d'acord amb les normes establides d'atribucions i funcions que la legislació vigent assigne en aquesta matèria.  
Article quaranta-set  
Els acords del Consell Regulador que no tinguen caràcter particular i afecten a una pluralitat de subjectes es notificaran mitjançant circulars exposades en les oficines del Consell. L'exposició d'aquestes circulars s'anunciarà en el Diari Oficial de la Generalitat Valenciana.  
El Consell Regulador podrà remetre aquestes circulars a altres entitats interessades.  
Contra els acords i les resolucions que prenga el Consell Regulador es podrà recórrer, en tot cas, davant la Conselleria d'Agricultura i Medi Ambient de la Comunitat Valenciana o davant el Ministeri d'Agricultura, Pesca i Alimentació, segons escaiga.  
CAPíTOL IX  
Infraccions, sancions i procediments  
Article quaranta-vuit  
Totes les actuacions que calga desplegar en matèria d'expedients sancionadors s'ajustaran a les normes d'aquest reglament, a les de la Llei 25/1970 i Decret 835/1972, a la llei de procediment administratiu vigent i al Reial Decret 1.129/1985.  
Article quaranta-nou  
1. Les infraccions al que es disposa en aquest reglament i als acords del Consell Regulador seran sancionades amb advertiment, multa, decomís de la mercaderia, suspensió temporal en l'ús de la denominació o baixa en el registre o els registres d'aquesta, conformement s'expressa en els articles següents, sense perjudici de les sancions que, per contravenir la legislació general sobre la matèria de la Llei 25/1970, puguen ser imposades.  
2. Les bases per a la imposició de multes es determinaran conformement es disposa en l'article 120 del Decret 835/1972.  
3. Per a l'aplicació de les sancions previstes en aquest reglament es tindran en compte les normes establides en l'article 121 del Decret 835/1972.  
Article cinquanta  
1. Les actes d'inspecció s'alçaran per triplicat i seran subscrites pel veedor i l'amo o el representant de la finca, establiment, magatzem, o encarregat de la custòdia de la mercaderia, en poder del qual quedarà una còpia de l'acta. Ambdós firmants podran consignar en l'acta totes les dades o manifestacions que consideren convenients per a l'estimació dels fets que s'hi han de consignar, com també totes les incidències que ocórreguen en l'acte de la inspecció o l'alçament de l'acta. Les circumstàncies que el veedor consigne en l'acta es consideraran fets provats, llevat que l'altra part demostre el contrari. Si l'interessat en la inspecció es negara a firmar l'acta, el veedor ho farà constar així i procurarà la firma d'algun agent de l'autoritat o testimonis.  
2. Posat cas que el veedor, l'amo de la mercaderia o el representant d'aquesta ho creguen conveniente, es prendran mostres del producte objecte de la inspecció. Cada mostra es prendrà, almenys, per triplicat i en quantitat suficient per a l'examen i l'anàlisi. Es precintarà i s'etiquetarà, i una mostra quedarà en poder de l'amo o del representant mencionat.  
3. Quan el veedor que alce l'acta ho estime necessari, podrà disposar que la mercaderia quede retinguda fins que l'instructor de l'expedient dispose allò que pertoque, dins del termini de quaranta-cinc dies hàbils a partir de la data d'alçament de l'acta d'inspecció.  
Les mercaderies retingudes es consideraran com a mercaderies en dipòsit i, per tant, no podran ser traslladades, manipulades, oferides en venda o venudes. En els casos en què es crega procedent, podran ser precintades.  
4. D'acord amb els articles 39 i 40 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Consell Regulador o l'autoritat superior, si s'escau, podrà sol·licitar informes a les persones que considere necessari, o fer-les comparéixer amb aquesta finalitat en les oficines en què es tramiten les actuacions, a fi d'aclarir o complementar els aspectes continguts en les actes alçades pels veedores i com a diligència anterior a la possible incoació de l'expedient.  
Article cinquanta-u  
1. La incoació o instrucció dels expedients sancionadors correspondrà al Consell Regulador, quan l'infractor estiga inscrit en algun dels seus registres.  
2. En els expedients de caràcter sancionador incoats pel Consell Regulador caldrà que actuen, com a instructor i secretari, dos vocals del Consell Regulador designats per aquest.  
Article cinquanta-dos  
1. La resolució dels expedients incoats pel Consell Regulador correspondrà al mateix Consell quan la sanció no excedisca de 50.000 pessetes. Si n'excedira, elevarà la proposta a la Conselleria d'Agricultura i Medi Ambient de la Comunitat Valenciana, que resoldrà.  
2. La decisió sobre el decomís definitiu de productes o la destinació d'aquests correspondrà a qui tinga atribuïda la facultat de resoldre l'expedient.  
Article cinquanta-tres  
1. D'acord amb el que es disposa en l'apartat 2 de l'article 129 del Decret 835/1972, les infraccions comeses per les persones inscrites en els registres de la denominació d'origen es classifiquen, a efecte de sanció, de la manera següent:  
a) Faltes administratives: que se sancionen amb multes de l'1 al 10 per cent de la base per cada hectàrea, en cas de vinya, o del valor de les mercaderies afectades, i les que siguen de caràcter lleu, amb advertiment.  
Aquestes faltes són, en general, les inexactituds en les declaracions, guies, assentaments, llibres de registres i altre documents, i especialment les següents:  
1) Falsejar o ometre en les declaracions per a la inscripció en els diferents registres les dades i els comprovants que calguen en cada cas.  
2) No comunicar immediatament al Consell Regulador qualsevol variació que afecte les dades subministrades en el moment de la inscripció en els registres.  
3) L'incompliment, per omissió o falsedat, del que s'estableix en l'article 35 d'aquest reglament en relació amb les declaracions de collita i de moviment de les existències de productes.  
4) L'incompliment del procés de presentació d'un exemplar de la cèdula de circulació davant del Consell Regulador que s'estableix en l'article 30 i l'expedició de productes entre firmes inscrites sense anar acompanyades del volant de circulació entre cellers.  
5) La resta d'infraccions al reglament o als acords del Consell Regulador en la matèria a què fa referència aquest apartat a).  
b) Infraccions al que s'estableix en el reglament sobre producció i elaboració dels productes emparats, que se sancionaran amb multes del 2 al 20 per cent de la base per cada hectàrea, en cas de vinyes, o del valor de les mercaderies afectades, i en aquest últim cas, a més, amb el decomís.  
Aquestes infraccions són les següents:  
1) Incompliment de les normes sobre pràctiques de cultiu.  
2) Expedir o utilitzar, per a l'elaboració de productes emparats, raïm produït amb rendiments superiors als autoritzats o desqualificat, tret dels casos que determine el Consell Regulador i en les condicions que aquest assenyale.  
3) Emprar, en l'elaboració de vins protegits, raïm de varietats distintes de les autoritzades o raïm de varietats autoritzades en distintes proporcions de les establides.  
4) L'incompliment de les normes d'elaboració i envelliment dels vins.  
5) La resta d'infraccions al reglament o als acords del Consell Regulador en la matèria a què fa referència aquest apartat b).  
c) Infraccions per ús indegut de la denominació d'origen o per actes que puguen causar-li perjudici o desprestigi, que se sancionaran amb multes de 20.000 pessetes al doble del valor de la mercaderia o productes afectats, quan aquell supere aquesta quantitat, i amb el decomís.  
Aquestes infraccions són les següents:  
1) La utilització de raons socials, noms comercials, marques, símbols o emblemes que facen referència a la denominació d'origen o als noms protegits per aquesta en la comercialització d'altres vins no protegits o d'altres productes de similar espècie, com també les infraccions als articles 26 i 27.  
2) La utilització de la denominació d'origen en vins que no hagen estat elaborats, produïts o envellits conformement a les normes establides per la legislació vigent i per aquest reglament, o que no reunisquen les condicions enològiques i organolèptiques que han de caracteritzar-los.  
3) La utilització de noms comercials, marques o etiquetes no aprovades pel Consell Regulador, en els casos a què fa referència aquest apartat c).  
4) La introducció, en vinyes o cellers inscrits, de raïm, mosts o vins procedents de vinyes o cellers no inscrits.  
5) La utilització de locals i depòsits no autoritzats.  
6) La indeguda negociació o utilització dels documents, marxamos, etiquetes, contraetiquetes, segells, etc. propis de la denominació d'origen.  
7) Extralimitació de les quotes de venda de mosts i vins, en el cas que siguen establides; contravencions a l'article 32, i disminució injustificada de les existències mínimes en cellers d'envelliment a què fa referència l'article 20.  
8) La vulneració d'allò acordat pel Consell, si s'escau, sobre preus.  
9) L'expedició de vins que no corresponguen a les característiques de qualitat mencionades en els seus mitjans de comercialització.  
10) L'expedició, la circulació o la comercialització de vins emparats en tipus d'envàs no aprovats pel Consell.  
11) L'expedició, la circulació o la comercialització de vins de la denominació d'origen desprovists dels marxamos o precintes, etiquetes o contraetiquetes numerades, o mancats del mitjà de control establit pel Consell Regulador.  
12) Efectuar l'embotellament o el precintat d'envasos en locals que no siguen els cellers inscrits autoritzats pel Consell Regulador o no ajustar-se en el precintat als acords del Consell.  
13) L'incompliment del que s'estableix en aquest reglament o en els acords del Consell Regulador per a l'exportació i en allò que fa referència a envasos, documentació, precintat i transvasament de vins.  
14) En general, qualsevol acte que contravinga el que es disposa en aquest reglament o en els acords del Consell Regulador i que perjudique o desprestigie la denominació o implique un ús indegut d'aquesta.  
2. En els casos d'infraccions greus, a més de les sancions establides en els apartats b) i c), podrà aplicar-se a l'infractor la suspensió temporal d'ús de la denominació d'origen o la baixa en els registres d'aquesta.  
La suspensió temporal del dret a l'ús de la denominació durà aparellada la suspensió del dret a certificats d'origen, símbols i altres documents del Consell.  
La baixa implicarà l'exclusió de l'infractor dels registres del Consell i, com a conseqüència, la pèrdua dels drets inherents a la denominació d'origen.  
Article cinquanta-quatre  
Serà responsable de les infraccions en productes envasats la firma o raó social el nom de la qual figure en l'etiqueta; sobre les que s'hagen comés en productes a granel, el tenidor d'aquests, i de les que es deriven del transport de mercaderies, recaurà la responsabilitat sobre les persones que determine respecte això el codi de comerç vigent i les disposicions complementàries.  
Article cinquanta-cinc  
1. Podrà ser aplicat el decomís de les mercaderies com a sanció única o com a accessòria, si s'escau, o el pagament de l'import del seu valor, en el cas que el decomís no siga factible.  
2. En el cas de desaparició, canvi o qualsevol manipulació efectuada sobre la mercaderia retinguda, intervinguda o decomissada, caldrà atenir-se al que es disposa en l'article 399 del Codi Penal.  
Article cinquanta-sis  
En el cas de reincidència o quan els productes estiguen destinats a l'exportació, les multes seran superiors en un 50 per cent a les sancions que puguen correspondre en virtut del Decret 1.559/1970.  
En el cas que el reincident cometera una nova infracció, les multes podran ser apujades fins al triple dels màxims mencionats.  
Es considerarà reincident l'infractor sancionat per infringir qualsevol dels preceptes d'aquest reglament en els cinc anys anteriors.  
Article cinquanta-set  
1. En tots els casos en què la resolució de l'expedient siga amb sanció, l'infractor haurà de pagar les despeses originades per la presa d'anàlisis de mostres o pel reconeixement que s'haguera realitzat i les altres despeses que ocasione la tramitació i resolució de l'expedient, d'acord amb la legislació vigent.  
2. Les multes s'hauran de pagar dins del termini de quinze dies hàbils immediats al de la notificació i les despeses a què fa referència l'apartat anterior, en metàl·lic, dins del mateix termini. Posat el cas que no s'efectuen en el termini mencionat, es procedirà al cobrament per la via de constrenyiment.  
3. Les infraccions a aquest reglament prescriuen als cinc anys de la comissió, cosa per la qual tota la documentació que es determine en aquest respecte als productes a què fa referència haurà de ser conservada durant el període mencionat.  
Article cinquanta-vuit  
1. Quan la infracció que es tracta de sancionar constituïsca una contravenció a l'Estatut de la Vinya, del Vi i dels Alcohols, es traslladarà la denúncia oportuna a l'òrgan competent de la Conselleria d'Agricultura i Medi Ambient.  
2. En els casos en què la infracció concernisca l'ús indegut de la denominació d'origen i això implique una falsa indicació de procedència, el Consell Regulador, sense perjudici de les actuacions i sancions administratives pertinents, podrà acudir als tribunals i exercir les accions civils i penals reconegudes en la legislació sobre la propietat industrial.


Còpia Permalink ELI